5 wenke om gelukkig by die werk te wees | Netwerk24
Deur Elvira Wood 20 April 2019 05:30
Ons almal is definitief nie altyd gelukkig by die werk nie. Maar presies hoe bly 'n mens gelukkig?
Linda Trim, direkteur by Giant Leap, gee 'n paar wenke oor hoe om gelukkig by die werk te wees.
1. Besluit om gelukkig te wees
Glo dit of nie, maar 'n mens kan self besluit of jy gelukkig wil wees by die werk of nie. Trim erken egter dit is soms nie maklik om dié keuse te maak nie.
"Dink positief oor jou werk en fokus op dinge waarvan jy hou."
2. Maak net beloftes wat jy kan hou
Het jy al belowe of onderneem om iets by die werk te doen en dan kom jy net nie daarby uit nie? Moenie te veel hooi op jou vurk laai nie. Werknemers wat skuldig voel omdat hulle nie gedoen het wat hulle voorgeneem het nie, is dikwels baie ongelukkig by die werk.
3. Vra vir terugvoer
"Baie mense kla dikwels hul baas gee geen terugvoer nie, so hulle weet nie hoe hulle presteer nie," sê Trim. "Die waarheid is dat jy waarskynlik presies weet hoe jy presteer, jy wil net bevestiging daarvan hê. Praat met jou baas daaroor."
4. Weet wat gaan aan by die werk
Moenie vir jou baas wag om jou te vertel wat by die werk aangaan nie. Bly op die hoogte en vra as jy onseker oor iets is. Mense wat nie weet wat by die werk aangaan nie is dikwels baie meer ongelukkig as hul ander kollegas.
5. Maak vriende
Jy wil dalk nie ná werk saam met jou kollegas kuier nie, maar dit is tog die moeite werd om vriende by die werk te maak.
"As jy goeie vriende by die werk het, is daar 'n goeie kans dat jy jou werk gaan geniet," voorspel Trim.